Λογιστικά πρότυπα και ποιότητα χρηματοοικονομικής πληροφόρησης
Authors: Κοτσιλάρας Παναγιώτης 
Published: June 2022

Τα τελευταία χρόνια γίνεται προσπάθεια, τόσο σε ευρωπαϊκό, όσο και σε διεθνές επίπεδο, ώστε να υιοθετηθούν πρότυπα χρηματοοικονομικής αναφοράς τα οποία να είναι παρόμοια μεταξύ των χωρών, ώστε να βελτιωθεί η ποιότητα των χρηματοοικονομικών αναφορών και να δημοσιεύονται αναφορές οι οποίες να είναι συγκρίσιμες, αξιόπιστες και χρήσιμες στα ενδιαφερόμενα μέρη. Στο πλαίσιο αυτό αναπτύχθηκε η Οδηγία της Ευρωπαϊκής Ένωσης (ΕΕ 34/2013/EU που έχει στόχο τη δημιουργία ενός ολοκληρωμένου λογιστικού πλαισίου, που να υπηρετεί την ανάγκη για διαφάνεια, αξιοπιστία και συγκρισιμότητα των οικονομικών καταστάσεων και γενικότερα της χρηματοοικονομικής πληροφόρησης στο σύνολο των επιχειρήσεων της Ευρωπαϊκής Ένωσης. Στην Ελλάδα, ως συνέπεια της ανωτέρω οδηγίας της Ευρωπαϊκής Ένωσης, αναπτύχθηκαν και υιοθετήθηκαν από το έτος 2015 νέα λογιστικά πρότυπα, σύμφωνα με το Ν. 4308/2014 «Ελληνικά Λογιστικά Πρότυπα, συναφείς ρυθμίσεις και άλλες διατάξεις», τα οποία ονομάζονται «Ελληνικά Λογιστικά Πρότυπα» (ΕΛΠ) και τα οποία είναι αποτέλεσμα της ενσωμάτωσης στο εσωτερικό δίκαιο των λογιστικών διατάξεων της ανωτέρω Οδηγίας 34/2013 της Ευρωπαϊκής Ένωσης.Η παρούσα μελέτη χρησιμοποιεί τις δημοσιευμένες χρηματοοικονομικές αναφορές για δείγμα 123 Ελληνικών επιχειρήσεων και διερευνά πρώτον, την ποιότητα της χρηματοοικονομικής πληροφόρησης πριν και μετά την υιοθέτηση των νέων Ελληνικών λογιστικών προτύπων. Η ποιότητα της χρηματοοικονομικής πληροφόρησης μετράται έμμεσα, εστιάζοντας την προσοχή στα ποιοτικά χαρακτηριστικά (συνάφεια, ακριβοδίκαιη παρουσίαση, κατανόησιμότητα, συγκρισιμότητα και επικαιρότητα) των πληροφοριών των χρηματοοικονομικών αναφορών. Δεύτερον, μελετάτε η σχέση μεταξύ της ποιότητας των χρηματοοικονομικών αναφορών και επιμέρους χαρακτηριστικών των επιχειρήσεων (μέγεθος επιχείρησης, μέγεθος ελεγκτικής εταιρείας, μόχλευση, κερδοφορία, ρευστότητα, γεωγραφική κατανομή). Σύμφωνα με τα αποτελέσματα, η ποιότητα των χρηματοοικονομικών αναφορών, μετά την υιοθέτηση των νέων Ελληνικών Λογιστικών Προτύπων, βελτιώθηκε όσον αφορά τα ποιοτικά χαρακτηριστικά της συνάφειας, της ακριβοδίκαιης απεικόνισης, της κατανοησιμότητας και της συγκρισιμότητας, ενώ το ποιοτικό χαρακτηριστικό της επικαιρότητας επηρεάστηκε αρνητικά. Όσον αφορά το δεύτερο μέρος της ανάλυσης, προέκυψε ότι η ποιότητα των αναφορών, πριν την υιοθέτηση των Νέων Ελληνικών Λογιστικών Προτύπων, συσχετίζεται στατιστικά σημαντικά με το μέγεθος της επιχείρησης (θετική συσχέτιση), το μέγεθος της ελεγκτικής εταιρείας (θετική συσχέτιση) και την γεωγραφική κατανομή (θετική συσχέτιση). Για την περίοδο μετά την υιοθέτηση των Νέων Ελληνικών Λογιστικών Προτύπων η ποιότητα των αναφορών, συσχετίζεται στατιστικά σημαντικά με το μέγεθος της επιχείρησης (θετική συσχέτιση), το μέγεθος της ελεγκτικής εταιρείας (θετική συσχέτιση), τη γεωγραφική κατανομή (θετική συσχέτιση) και την κερδοφορία (αρνητική συσχέτιση).Η παρούσα μελέτη αποτελεί μία από τις λίγες έρευνες που αφορούν την διερεύνηση της ποιότητας της Χρηματοοικονομικής πληροφόρησης των Νέων Ελληνικών Λογιστικών Προτύπων, ενώ η στρωματοποίηση του δείγματος και η διαδικασία επιλογής είναι καινοτόμες, καθώς χρησιμοποιείται ένα αντιπροσωπευτικό δείγμα, όσον αφορά τη γεωγραφική κάλυψη, την δραστηριότητα και το μέγεθος τους, και αυτό βελτιώνει ακόμη περισσότερο την ποιότητα των αποτελεσμάτων. Επίσης, η χρήση της μεταβλητής «γεωγραφική κατανομή» όπου γίνεται διάκριση των επιχειρήσεων μεταξύ αυτών που έχουν έδρα (κέντρο αποφάσεων) την Αττική και αυτών που είναι εκτός Αττικής) είναι καινοτόμα όσον αφορά τη διερεύνηση των παραγόντων που επηρεάζουν την ποιότητα των χρηματοοικονομικών αναφορών, ύστερα από την υιοθέτηση των Νέων Ελληνικών Λογιστικών Προτύπων.